Ahvenlampi (Saarijärvi, Kolkanlahti)

Ahvenlampi on Keski-Suomessa Saarijärvellä Kolkanlahden pohjoispuolella sijaitseva lampi.

 Maantietoa 
Ahvenlampi on 700 metriä pitkä, 510 metriä leveä, ja sen pinta-ala on 14,7 hehtaaria. Se on muodostunut Kelkanmäen ja Kettukankaan välillä olevan harjumuodostuman lounaispuolelle. Harjun, joka on osa pitkittäisestä luode-kaakkosuuntaisesta harjujaksosta, ympäristössä on paksut jäätikköjoen delta-alueen maa-aineskerrostumat, joiden väliseen painaumaan lampi on muodostunut . Sen rannat ovat joka puolella korkeat ja jyrkkärinteiset. Lammella on neljä lahtea ja yksi selvästi erottuva niemi. Lammessa on kartan mukaan yksi saari, joka sijaitsee aivan harjuselänteen viereisellä rannalla. Lampi on luodattu ja siitä on julkaistu syvyyskartat. Lammen tilavuudeksi on saatu 638 600 kuutiometriä, jolloin sen keskisyvyydeksi tulee 4,4 metriä. Sen syvyys on 12,9 metriä ja tämä kohta löytyy kaakkoisesta lahdesta. Saaren edustalla on vielä 11,0 metriä syvä syvänne. Lammen rantaviivan pituus on 2,7 kilometriä. Etelä- ja kaakkoisrannat mukaan lukien niemi kuuluvat leirintäalueelle. Sen lounaispuolella on lisäksi hotellille ja leirikeskukselle kuuluvia rakennuksia. Harjulla kulkee valtatie 13, josta haarautuu leirintäalueelle tie. Toinen yhdystie 16841 kulkee ohi järven lounaispuolelta.

 Leirintäalue ja hotelli 
Ahvenlammen rannalle perustettiin vuonna 1958 leirintäalue lomamökkeineen. Siellä järjestettiin 1970-luvulta 1990-luvulle juhannusfestivaaleja Suvirock ja Ahvenlampi-rock.

Ahvenlammen rannalla Leiriharjussa toimi vuoteen 2013 asti punatiilirakenteinen hotelli Menninkäinen, joka valmistui vuonna 1982 Vesaisten Keskusliiton kurssikeskukseksi.

 Vesistösuhteet 
Ahvenlampi sijaitsee Kymijoen vesistössä (vesistöaluetunnus 14) Saarijärven reitin valuma-alueen (14.6) Saarijärven alueella (14.61), jonka Peukalopuron valuma-alueeseen (14.619) se kuuluu. Lammen lounaisrantaan laskee lyhyt oja, mutta laskuojaa lammella ei ole. Lammen yhteys Peukalopuroon näyttäisi tapahtuvan pohjaveden kautta. Lampi sijaitseekin tärkeällä pohjavesialueella . Lammen vedenpinnan korkeus on 145,36 metriä mpy.

 Lähteet 

Luokka:Saarijärven alue (Saarijärvi)
Luokka:Saarijärven järvet
Luokka:Botin luomat artikkelit